钦定古今图书集成/明伦汇编/官常典/第273卷 > 李谦
## 钦定古今图书集成/明伦汇编/官常典/第273卷 > 李谦

按《元史》本传：“谦字受益，郓之东阿人。祖元，以医著名。
父唐佐，性恬退，不喜仕进。谦幼有成人风，始就学，日
记数千言，为赋有声，与徐世隆、孟祺、阎复齐名，而谦
为首。为东平府教授，生徒四集，累官万户府经历。复
教授东平。先时，教授无俸，郡敛儒户银百两备束修，
谦辞曰：‘家幸非甚贫者，岂可聚货以自殖乎’？翰林学”
士王磐以谦名闻，召为应奉翰林文字，一时制诰多
出其手。至元十五年，升待制，扈驾至上都，赐以银壶
藤枕。十八年，升直学士，为太子左谕德，侍裕宗于东
宫。陈十事：曰正心，曰睦亲，曰崇俭，曰几谏，曰戢兵，曰
亲贤，曰尚文，曰定律，曰正名，曰革弊。裕宗崩，世祖又
命傅成宗于潜邸，所至以谦自随。转侍读学士，世祖
深加器重。尝赐坐便殿，饮群臣酒，世祖曰：“闻卿不饮，
然能为朕强饮乎？”因赐蒲萄酒一钟，曰：“此极醉人，恐
汝不胜。”即令三近侍扶掖使出。二十六年，以足疾辞
归。三十一年，成宗即位，驿召至上都。既见，劳曰：“朕知
卿有疾，然京师去家不远，且多良医，能愈疾。卿当与
课国政，馀不以劳卿也。”陞学士。元贞初，引疾还家。大
德六年，召为翰林承旨，以年七十一，乞致仕。九年，又
召，至大元年，给半俸。仁宗为皇太子，征为太子少傅，
谦皆力辞。仁宗即位，召十六人，谦居其首，乃力疾见
帝于行在，疏言九事，其略曰：正心术以正百官，崇孝
治以先天下，选贤能以居辅相之位，广视听以通上
下之“情，恤贫乏以重邦家之本，课农桑以丰衣食之
源，兴学校以广人材之路，颁律令使民不犯，练士卒
居安虑危。至于振肃纪纲，纠察内外台宪之官，尤当
选素著清望、深明治体、不事苛细者为之。”帝嘉纳焉。
迁集贤大学士、荣禄大夫，致仕，加赐银一百五十两，
金织币及帛各三疋。归，卒于家，年七十九。谦文章醇
厚有古风，不尚浮巧，学者宗之，号“野斋先生。”子偘，官
至大名路总管。